1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40
Chapter 17
Óh lheuehnyan banmandum umat Israel laju jitinggai padang pasi Sin dan laju jiminah-minah nibak saboh teumpat u teumpat nyang laén lagée nyang ka geupeurintah lé TUHAN. Bak saboh watée awaknyan jipeudong khimah di Rafidim, teuma bak teumpat nyan hana ié jieb.
2 Dan awaknyan laju meukrôb-krôb ubak Nabi Musa sira jipeugah, "Neubri kheueh keu kamoe ié jieb." Geujaweueb Nabi Musa, "Pakon gata meukrôb-krôb dan gata ujoe TUHAN?"
3 Teuma awaknyan ka lumpah that glaih rukueng jih, hana putôh teutab jimeurapa ubak Nabi Musa. Kheun awaknyan, "Keupeue droeneueh ba kamoe meuteubiet lam nanggroe Meusé? Mangat kamoe, aneuëk-aneuëk kamoe, dan beulatang peulara kamoe maté sabab glaih tho rukueng?"
4 Dan geumeudoá kheueh Nabi Musa ubak TUHAN, "Ya TUHAN, peue nyang harôh ulôn peubuet ateueh ureuëng-ureuëng nyoe? Ngieng kheueh, awaknyan keumeung rhom ulôn ngon aneuëk batée."
5 Feureuman TUHAN ubak Nabi Musa, "Jak tawök kheueh mupadub droe peumimpén dan gatajak kheueh meusajan-sajan ngon awaknyan leubeh awai nibak bansa nyan. Dan bék tuwoe gata ba sajan tungkat nyang gata peuguna watée gata seukok Krueng Nil.
6 Ulôn teuma Lôn dong dikeue gata ateueh saboh batée rayeuk nibak Gunong Sinai. Seukok kheueh batée nyan, dan ié laju jiteubiet lam batée nyan sampoe banmandum awaknyan jeuet jijieb ié." Nabi Musa laju geupeubuet lagée nyan sira jikalon lé peumimpén Israel.
7 Teumpat nyan geuboh nan Masa sabab bak teumpat nyan ureuëng Israel jiujoe TUHAN watée awaknyan jiteumanyong, "Peu kheueh TUHAN na meusajan geutanyoe atawa hana?" Dan teumpat nyan jiboh cit nan laén Meriba sabab bak teumpat nyan ureuëng Israel jimeurapa.
8 Óh lheuehnyan ureuëng Amalek teuka laju jijak prang ureuëng Israel di Rafidim.
9 Geupeugah lé Nabi Musa ubak Yosua, "Piléh laju mupadub droe ureuëng mangat teujak prang ureuëng Amalek. Singoh ulôn teuma lôn dong bak pucak gunong sira ulôn mat tungkat nyang TUHAN yue ba."
10 Yosua laju jipeubuet peue nyang ka geupeurintah lé Nabi Musa ubak gobnyan. Gobnyan laju geujak prang ureuëng Amalek, seudangkan Nabi Musa, Nabi Harun dan Hur laju geuteungoh gunong sampoe trok u pucak.
11 Simantong Nabi Musa geubeuôt jaroe geuh, ureuëng Israel meunang. Teuma watée Nabi Musa geupeutreun jaroe geuh, ureuëng Amalek kheueh nyang meunang.
12 Watée Nabi Musa ka jiteuka hek, Nabi Harun ngon Hur laju geucok sianeuk batée mangat Nabi Musa jeuet geuduek; Nabi Harun ngon Hur geudong blaih wie ngon blaih uneuen Nabi Musa keu geutumpang jaroe gobnyan mangat teutab teubeuôt sampoe án mata uroe jilob.
13 Akhé jih ureuëng Amalek ji peutaloe lé Yosua.
14 Feureuman TUHAN ubak Nabi Musa, "Tuléh kheueh laju keuhai meunang nyoe mangat teutab ji-ingat. Peugah laju ubak Yosua bahwa Ulôn teuma Lôn peubinasa ureuëng Amalek."
15 Dan Nabi Musa laju geupeudong saboh miseubah geuboh nan miseubah nyan "TUHAN na kheueh Bupanji ulôn."
16 Geupeugah lé Nabi Musa, "Mat kheueh bumanyang-manyang bupanji TUHAN! TUHAN geumuprang geulawan ureuëng Amalek keu siumu masa!"
Wordproject® is a registered name of the International Biblical Association, a non-profit organization registered in Macau, China.